התרגעות

"התרגעות" הוא שיר בביצוע הזמרת הישראלית ברכה צפירה. הלחן יהודי־ספרדי עממי, והושר במקורו בלאדינו. ברכה צפירה ביקשה מיהודה קרני לכתוב ללחן מילים בעברית, והוא כתב את מילות "התרגעות" – ככל הנראה באמצע שנות ה־30. פאול בן־חיים עיבד את הגרסה הראשונה של צפירה שהוקלטה, תוך ששינה מעט את הלחן.

 על השיר 
לחן "התרגעות" הוא הלחן של שיר הלאדינו "Mama Yo No Tengo Visto" ("אמא, מעולם לא ראיתי"), שיר על נערה צעירה המתארת לאימה את אהובהּ כשהוא בהיר, מואר כולו, כציפור שבאה לקנן ולזמר בלבהּ. לטענת המוזיקולוג פרופ' אדווין סרוסי הלחן מבוסס על שיר נפוץ מאוד ברפרטואר המודרני של שירים בלאדינו בשם "El pájaro de hermosura" ("ציפור היופי").

צפירה למדה שירים בלאדינו בימי נעוריה, בראשית העשור השני של המאה ה־20. לפי עדותה, את רוב השירים בלאדינו היא למדה מפי נשים יוצאות סאלוניקי שהתיישבו בירושלים במספר הולך וגדל אחרי 1914, כאשר עברה כילדה יתומה בירושלים בין משפחות אומנה ספרדיות של יוצאי סלוניקי. את השיר "Mama Yo No Tengo Visto" היא למדה מאישה בשכונת מונטיפיורי (לימים
ימין משה), שבתחילה לא רצתה לשיר לה את השיר "כי הוא ישן".

אף על פי ששליטתה בלאדינו הייתה חלקית בלבד, צפירה תרמה למורשת השירים היהודים־ספרדיים. תרומתה הייתה לא רק באצירת
השירים, אלא גם בשילובם בזמר הארץ ישראלי המוקדם ובהבאתם לתודעת הקהל הרחב באמצעות
ביצועים פומביים מעל הבמות בארץ ובחוץ לארץ, ובאמצעות הקלטות מסחריות.

צפירה סיפרה על הרקע לכתיבת השיר: 

השיר נכתב ככל הנראה באמצע שנות ה־30 – מילותיו נדפסו ב־1934 ב"ספר השנה של ארץ ישראל לשנת תרצ'ד" (בעריכת פ. לחובר, תל אביב: הוצאת "שם").

צפירה הייתה הראשונה שביצעה את השיר בהופעותיה, בעיבודו ובליוויו של בעלה באותה התקופה נחום נרדי. לאחר סיום נישואיה לנרדי ב־1939, החלה צפירה להזמין ממלחינים שונים בארץ לחנים חדשים ועיבודים חדשים לשיריה, ובהם היה פאול בן־חיים. על פי צפירה, בן־חיים היה הראשון שכתב עיבוד של השיר לפסנתר (תוך ששינה מעט את הלחן), ואותו הקליטה צפירה – בהקלטה ראשונה של "התרגעות", בליוויו של בן־חיים. בן־חיים עיבד את השיר לפסנתר לחוד וכן לכינור ולפסנתר וקרא ליצירה "שיר ערש ספרדי". ההקלטה המקורית בליווי בן־חיים אבדה.

מאז זכה השיר לביצועים רבים בעיבודים שונים.

 מילים אחרות ללחן 
ללחן נכתבו גם מילים אחרות:
 "היסמין", בתרגום משה גיורא אלימלך מתוך "בוסתן ספרדי", בביצוע רבקה רז.
 "שירת הלבבות" מאת צרויה להב, בביצוע אושיק לוי, 1990.
 "אמא'לה עוד לא ראיתי עוף אשר עיניו תכולות" בתרגום אבנר פרץ, בביצוע ברי סחרוף ואהוד בנאי, שקראו לשיר "אמא, לא ראיתי אף פעם". השיר נכלל באלבומם המשותף של סחרוף ובנאי "היא הופיעה כמו הרוח", שיצא לאור ב־2017.

 פרשנות 
הפסיכולוג והסופר ד"ר דרור גרין כותב כי הנושא של "התרגעות" הוא החיפוש אחר המקום הבטוח. הבתים הראשון והשני מציגים אידיאל של מקום בטוח וייצוג לפעילות בטוחה, בהתאמה. הבית השלישי מתאר את השאיפה הגדולה למקום הבטוח, שאם רק נמצא אותו, נמהר לשם, והשיר מסתיים "בתחושת הביטחון שבטבע" כאשר מונים ביחד את הכוכבים. גרין מסכם: .

 ביצועים 
 הקלטה מוקדמת של "התרגעות" בביצועה של ברכה צפירה היא מ־1947 בליווי רביעיית פרטוש. היא הקליטה את השיר גם ב־1954, ופעמים נוספות.
 השיר בביצוע מרתה שְּלַמֶּה נכלל באלבומה "דער טאג", שיצא לאור ב־1949, ובאלבום המשותף לה ולברכה צפירה Music of Nachum Nardi, שיצא לאור ב־1951.
 גאולה גיל הקליטה את השיר לאלבומה Yemenite and Other Israeli Folksongs - Geula Gill accompanied by Dov Seltzer group, שיצא לאור ב־1958. כן יצא השיר בתקליט "גאולה גיל – שירי נגב".
 נחמה הנדל הקליטה את השיר ב־1961.
 שמעון בר הקליט את השיר ב־1962.
 עדנה גורן ביצעה את השיר.
 הפרברים הקליטו את השיר ב־1969 לאלבומם השני "אדום עתיק", וב־1983 הם הקליטו אותו עם חוה אלברשטיין.
 השיר בביצוע אסתר עופרים נכלל באלבום ההופעה שלה "בהיכל התרבות", שיצא לאור ב־1973.
 להקת "סקסטה" הקליטה את השיר לאלבומה "הכל זהב", שיצא לאור ב־1981.
 השיר בביצוע אורה זיטנר נכלל במהדורות מסוימות של אלבומה "אורה זיטנר – שיר, חליל וגדי נחמד – שירי ארץ ישראל", שיצא לאור ב־1990.
 יזהר כהן הקליט את השיר לאלבומו "אגדה ישראלית חלק ג'", שיצא לאור ב־2000.
 הצמד סוזן ופראן הקליט את השיר לאלבומו "סוזן & פראן – בחמלת הלבנה", שיצא לאור ב־2005. הצמד הקליט את השיר גם באנגלית.
 ליאורה הקליטה את השיר.
 שם טוב לוי הקליט את השיר לאלבומו "שם יש" מ־2016, והוציא אותו לאור כסינגל השני ממנו.
 להקת "ג'יין בורדו" הקליטה את השיר ב־2018 במסגרת פרויקט "מכונת הזמן", שיזמה תחנת הרדיו כאן 88 לכבוד 70 שנות עצמאות למדינת ישראל.
 "התרגעות" בביצוע אודיה היה שיר הנושא של הסרט "קרוב אלי", שיצא לאקרנים ב־2024. השיר היה השיר שהתנגן בהלווייתו של ארי נשר, אחיה של תום נשר, יוצרת הסרט, שנהרג בתאונת פגע וברח קשה שש שנים קודם לכן.

 קישורים חיצוניים 

 מילות השיר "התרגעות" מאת יהודה קרני, באתר פרויקט בן יהודה
 "התרגעות", באתר זמרשת

 ביצועי לאדינו 




 ביצועים בעברית ("התרגעות") 





 ביאורים 

 הערות שוליים 

קטגוריה:שירי שנות ה-1930
קטגוריה:שירי ברכה צפירה
קטגוריה:שירי גאולה גיל
קטגוריה:שירי נחמה הנדל
קטגוריה:שירי שמעון בר
קטגוריה:שירי עדנה גורן
קטגוריה:שירי הפרברים
קטגוריה:שירי חוה אלברשטיין
קטגוריה:שירי אסתר עופרים
קטגוריה:שירי אורה זיטנר
קטגוריה:שירי יזהר כהן
קטגוריה:שירי ג'יין בורדו
קטגוריה:שירי אודיה
קטגוריה:שירים בעברית
קטגוריה:שירים עממיים